Narodna skupština
20081222

Pustite vi te ekonomske analize koje on pravi. Život je nešto drugo. Onaj u Sartidu vam zatvori fabriku, gospodo. I drugu peć, ostaše ljudi na ulici, a dali ste mu sve. Dovodite truli "Fijat" i pričate da je najveći krah sada u ekonomskoj krizi u automobilskoj industriji. Najgora firma u Evropi je "Fijat" i vi mu dajete 14 milijardi da dođe. To je 105 hiljada evra po zaposlenom radniku. Šta će da vam radi ovde? Gde su vam studije? Hoćemo da raspravljamo ovde da li je ta studija vredna da se tolika sredstva ulože ili nije vredna. Garantujem da nije vredna. Imaćemo velike probleme i to ćete sami videti. Naravno, troškove morate smanjiti. Ako znate da nešto napravite u poljoprivredi, napravite. Smanjili ste budžet za poljoprivredu. Selo će biti uništeno. Još ako jednostrano počnete da primenjujete Sporazum sa EU, seljak je propao i nema života. Ponavljam još jednom, vreća veštačkog đubriva je 2.800 dinara. Ponavljam i ono - dva ara najbolje šumadijske zemlje za džak đubreta. Kako može seljak da krene?